## Odluka Ustavnog suda Republike Hrvatske broj:U-IIIA-4977/2004 od 28. rujna 2006.

### NN 114/2006 (23.10.2006.), Odluka Ustavnog suda Republike Hrvatske broj:U-IIIA-4977/2004 od 28. rujna 2006.

# USTAVNI SUD REPUBLIKE HRVATSKE

**2549**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tuž­bi koju je podnio S. S. iz M., kojeg zastupa
A. M., odvjetnik u M., na sjednici održanoj 28. rujna 2006. godine, jednoglasno
je donio

## ODLUKU

I. Ustavna tužba se usvaja.
II. Općinski sud u Makarskoj dužan je donijeti odluku u pred­metu koji se vodi
pred tim sudom pod poslovnim brojem: P-62/05 (ranije: P-337/00), u najkraćem
mogućem roku, ali ne duljem od deset (10) mjeseci, računajući od prvog idućeg
dana nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe S. S. iz M., J. 5, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 6.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 20. prosinca 2004. godine
ustavnu tužbu radi duljine parnič­nog postupka.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je tužbom podnositelja Općinskom sudu u Makarskoj
5. svibnja 2000. godine, protiv prvotuženika I. S., drugotuženika mldb. A. S. i
trećetuženika I. B., radi utvrđenja prava vlasništva s posebnim prijedlogom za
izdavanje privremene mjere.
Na ročištu 15. rujna 2000. prvotuženi (otac podnositelja) usprotivio se je tužbi
jer da je on isključivi vlasnik stana, za kojeg podnositelj traži da se utvrdi
kao dio ostavinske imovine iza smrti njegove majke M. S. Glavna rasprava je
zaključena, te je donijeta presuda i rješenje, broj: P-337/00 kojom je odbijen
tužbeni zahtjev podnositelja.
Protiv navedene presude podnositelj je podnio žalbu 11. travnja 2001., a
drugotuženi 23. travnja 2001.
Spis je otpremljen Županijskom sudu u Splitu koji je rješenjem, broj: Gž-2500/01
od 7. listopada 2004. ukinuo presudu i rješenje suda prvog stupnja i predmet
vratio tom sudu na ponovno postupanje 4. siječnja 2005.
Sud je dopisom od 1. lipnja 2006. zatražio od punomoćnika podnositelja A. M.,
kao preuzimatelja ureda odvjetnika A. M., da se izjasni i dostavi urednu punomoć
da li zastupa podnositelja u ovom postupku. Također je sud uputio dopis i
Policijskoj postaji u M., za dostavu točne adrese za drugotuženika i
trećetuženika jer je dostava drugostupanjske odluke za njih vraćena kao
neuredna.
Dopisom suda od 1. lipnja 2006. zatraženo je od Centra za socijalnu skrb u M.j,
odnosno S. M., kao skrbniku za poseban slučaj za drugotuženika, da dostavi
podatke o njemu i da li još uvijek zastupa njegove interese, obzirom da je
postao punoljetan, radi nastavka postupka.
Spis u kalendaru do 9. listopada 2006.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je tužbom podnositelja Općinskom sudu u Makarskoj 5.
svibnja 2000. godine, radi utvrđenja prava vlas­ništva.
Ustavna tužba podnijeta je 20. prosinca 2004. godine, a do tog dana postupak
nije pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno četiri (4) godine, sedam (7) mjeseci i petnaest
(15) dana.

4.2. POSTUPANJE NADLEŽNOG SUDA

Ustavni sud je utvrdio da se u razmatranom razdoblju postupak vodio pred sudom
prvog i drugog stupnja. U trenutku podnošenja ustavne tužbe (20. prosinca 2004.)
postupak je bio u tijeku pred sudom drugog stupnja. Nakon što je sud drugog
stupnja rješenjem od 7. listopada 2004., a koje je Općinskom sudu u Makarskoj
dostavljeno 4. siječnja 2005., ukinuo presudu suda prvog stupnja, postupak je
ponovo u tijeku pred tim sudom.

4.3. PONAŠANJE PODNOSITELJA USTAVNE TUŽBE(TUŽITELJA U SUDSKOM POSTUPKU)

Ocjena je Ustavnog suda da podnositelj nije doprinio duljini trajanja postupka.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ne ukazuje da
se u konkretnom slučaju radi o osobito složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak u razmatranom razdob­lju vodio pred sudom
prvog i drugog stupnja u trajanju od četiri godine, sedam mjeseci i petnaest
dana, te da je još u tijeku. Unatoč činjenici što u radu sudova nije bilo
neaktivnosti, polazeći od značaja postupka za podnositelja te ukupnog trajanja
postupka, te okolnosti da se ne radi o osobito složenoj sudskoj stvari, Ustavni
sud smatra da je povrijeđeno pravo podnositelja na suđenje u razumnom roku,
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukup­nih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Makarskoj dužan je dostaviti Ustavnom sudu
pisanu obavijest o datumima donošenja i otpreme odluke u roku osam (8) dana od
dana njene otpreme, a najkasnije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.

Broj: U-IIIA-4977/2004
Zagreb, 28. rujna 2006.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 114/2006-2549
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)